**דבר העורכים**

גיליון 12 של כתב העת "במעבה ההר" יוצא לאור עם תחילתה של שנת תשפ"ג ולקראת סיומה של שנת 2022. גיליון זה מסכם שנה שבה נמשכו הפעילות המחקרית והיצירה, והן באו לידי ביטוי בשלל המאמרים המוצגים בחוברת שלפניכם. בחוברת זו יש חמישה מאמרים שצלחו את הליך השיפוט, מתוך המאמרים שהוגשו למערכת. שניים מהמאמרים עוסקים בחקר חללים תת-קרקעיים, שניים עוסקים במסורות על אתרים קדושים באזור ההר מימי הביניים, ומאמר אחד מציג ממצא מיוחד מחפירות שנערכו לאחרונה בגבולו של חבל בנימין.

המאמר הפותח את הגיליון דן בסוגיית המסתור מהרומאים באזור הגליל היהודי. במאמר זה מציגים ד"ר איתן קליין, ניר דיסטלפלד והלל זילברקלנג חמש מערכות מסתור חדשות שהתגלו בשנים האחרונות בגליל התחתון, בעקבות פעולות שוד. המחברים דנים באלמנטים השונים ובתיארוך שלהם ומשווים אותם לאירועים ההיסטוריים שהתחוללו בגליל בזמן המרידות ברומאים.

במאמר השני מציגים פרופ' בועז זיסו, יאיר צורן ופרופ' ארסמוס גאס תוצאות של סקר ארכיאולוגי שערכו לאחרונה בחורבת בצל שבשפלת יהודה. המחברים מתמקדים בתיאור מערכת תת-קרקעית שבה נתגלו ציורי צלבים וכתובת מפתיעה, ודנים, לאור זאת, בתופעת פולחן המרטירים התת-קרקעי בתקופה הביזנטית.

המאמר השלישי לוקח אותנו דרומה אל העיר חברון. במאמר זה מציג ד"ר רועי מרום מסורות מוסלמיות שונות מתקופות שונות הנוגעות למערת המכפלה. המחבר בוחן את המסורות האלו בהשוואה למסורות יהודיות ונוצריות על האתר, ומסיק כי הראשונות היו מושפעות מהאחרונות והיו בעלי אופי מקומי.

במאמר הרביעי מוצג מחקר חדש על מסורות מימי הביניים, הפעם בירושלים. במאמר זה מציג ד"ר אייל דודסון את המסורות של הדתות השונות – היהודית, הנוצרית והמוסלמית - בנוגע לקדושתו של הר הזיתים. לאור המקורות השונים מסיק המחבר כי "אתר העלייה" הנוצרי שבפסגת ההר שימש גם כאתר עליית השכינה במסורת היהודית, ואומץ מאוחר יותר גם כאתר קדוש מוסלמי.

המאמר החותם את הגיליון עוסק בממצא נדיר שהעיסוק המחקרי בו הוא מועט – מקטרות עישון. במאמר זה דותן טראובמן מציג תוצאות חפירה ארכיאולוגית שערך בשרידי הכפר העות'מאני בית-נובא שבעמק איילון. המחבר בוחר להתמקד בממצא המקטרות העשיר שהתגלה בחפירה, תוך כדי יצירת טיפולוגיה חדשה ודיון במשמעויות של העיטורים השונים המופיעים עליהן. זו אחת הזדמנויות הראשונות לבחון ממצא מקטרות אלו מאתר כפרי, ולהשוות את הרגלי העישון בו לאתרים עירוניים אחרים.

 מאמרים אלו מתווספים למאמרים מגיליונות קודמים של כתב העת "במעבה ההר", שמהווה כר פורה ובמה חשובה למחקרים חדשים בתחומי הארכיאולוגיה, הגיאוגרפיה וההיסטוריה של אזורי ההר, ובתחום חקר החללים התת־קרקעיים בארץ ישראל כולה. מתוך שמירה על רמה אקדמית גבוהה כיאה לכתב עת שפיט זה, גם בגיליון זה עברו כל המאמרים תהליך שיפוט אנונימי בליווי ועדת מערכת אקדמית, ורק אלו שנמצאו ראויים לפרסום הועברו לעריכת לשון מוקפדת. בעמוד הראשון של כל מאמר מופיעים השיוך המוסדי, התואר האקדמי וכתובת המייל של מחברי המאמרים, לצד תקציר המאמר ומילות מפתח. המאמרים רואים אור גם כחוברת מודפסת המופצת בעותקים רבים, וגם בצורה מקוונת באתר האינטרנט של כתב העת. הליך קבלת המאמרים ושיפוטם מבוצע דיגיטלית בצורה מתקדמת ומקוונת בסיוע הפלטפורמה של חברת ScholarOne Manuscripts. מערכת כתב העת מזמינה את קהל החוקרים לשלוח דרך מערכת זו את פירות מחקריהם לפרסום בגיליונות הבאים, בהתאם להנחיות הרשומות באתר האינטרנט של כתב העת.

אנו שמחים להודות לאנשי הוצאת אוניברסיטת אריאל בשומרון על שדאגו להוציא לאור חוברת זו למרות כל הקשיים הנלווים, ובראש ובראשונה לאפרת אנטמן שעמלה על מלאכת ההפקה. תודה גדולה לד"ר עמיחי שוורץ על העבודה האינטנסיבית מול מערכת ScohlarOne Manuscripts, מול מחברי המאמרים ומול הרפרנטים השונים. תודה לאגף המחקר של מדרשת הרי גופנא על הסיוע ושיתוף הפעולה כבכל שנה; לגב' שושי הייזלר המנוסה על עריכת הלשון בעברית ולעורכי חברת Academic Language Experts על העריכה בשפה האנגלית; לד"ר צבי וסיגלית אורגד על העימוד האיכותי; ולמחלקת הגרפיקה באוניברסיטת אריאל בשומרון על עיצוב הכריכה. תודה מיוחדת לחברי ועדת המערכת והמומחים (הלקטורים) על הזמן הרב והמאמץ שהשקיעו בקריאת המאמרים ועל הענקת חוות דעת שיפוטית והערות חשובות כדי להעלות את רמתם המדעית. וכמובן, תודה למחברי המאמרים על שעמדו בלוח הזמנים הצפוף והעמידו לרשותנו את מחקריהם החשובים.

אהרן טבגר וזהר עמר

תשרי תשפ"ג